b'\n_START_ARTICLE_\nCarl J. Sundevall\n_START_SECTION_\nBakgrunn\n_START_PARAGRAPH_\nCarl J. Sundevall var bror til legen Fredrik Emil Sundevall og sj\xc3\xb8milit\xc3\xa6ren Henrik Ludvig Sundevall. Han ble i 1817 student i Lund og  filosofie magister i 1823.\n_START_SECTION_\nKarriere\n_START_PARAGRAPH_\nSundevall ble dosent i \xc3\xb8konomi 1826. Etter en reise til Ostindia mellom 1827 og 1828 avla han eksamen i medisin i 1829 og ble lege \xc3\xa5ret etter._NEWLINE_I 1833 ble han intendant ved Naturhistoriska riksmuseet i Stockholm og i 1836 ble han utnevnt til adjunkt i zoologi og \xc3\xb8konomi i Lund. Da han kom tilbake fra franske La Recherche-ekspedisjonen til Spitsbergen i 1839, ble han utnevnt til intendant og professor der. Fra 1841 til 1871 arbeidet han ved avdelingen for ryggradsdyr._NEWLINE_Han var medlem av Kungliga Fysiografiska S\xc3\xa4llskapet i Lund (fra 1825), Kungliga vetenskapsakademien (fra 1839), Vetenskaps- och vitterhetssamh\xc3\xa4llet i G\xc3\xb6teborg (fra 1840), Kungliga Lantbruksakademien (fra 1844) og Kungliga Vetenskaps-Societeten i Uppsala (fra 1851). Sundvalls fleste arbeider behandler ryggradsdyrenes systematikk. I Methodisk \xc3\xb6fversigt af idislande djuren (1844) la han et fortjenstfullt bidrag til kunnskapen om disse dyrs slektskapsforhold. Hans L\xc3\xa4robok i zoologien (1835) med tilh\xc3\xb6rende handatlas ble lenge brukt i skolen._NEWLINE_Hans mest betydningsfulle arbeide ligger innen ornitologiens omr\xc3\xa5de, der han behandlet deler av fuglenes anatomi. Til hans mest kjente arbeider h\xc3\xb8rer Methodi naturalis avium disponendarum tentamen (1872\xe2\x80\x9373), Svenska foglarne (1856\xe2\x80\x9371) og Conspectus avium picinarum (1866). Sundevall hadde til og med et forslag til bruk av fonetiske bokstaver.'